|  |  |
| --- | --- |
| Gofal Cymdeithasol Cymru  Crynodeb Gweithredol o’r Gwerthusiad Annibynnol o Fframwaith DAPP: Adroddiad Blwyddyn 3  Medi 2017 | C:\Users\EleanorB\AppData\Local\Microsoft\Windows\Temporary Internet Files\Content.Outlook\32NW0GFZ\SCW Logo.pngCB Stuff.png |
|  |  |

# Cyflwyniad

Dyma adroddiad blwyddyn 3 y gwerthusiad annibynnol o’r Fframwaith Dysgu ac Addysg Proffesiynol Parhaus (DAPP) ar gyfer gweithwyr cymdeithasol. Mae’n rhan o werthusiad hydredol pum mlynedd, a gomisiynwyd gan Gofal Cymdeithasol Cymru (Cyngor Gofal Cymru gynt) sy’n cael ei gynnal gan Cordis Bright. Mae’r gwerthusiad yn ystyried: (a) sut mae’r Fframwaith DAPP yn helpu i wella ansawdd ymarfer gwaith cymdeithasol, (b) sut mae’n helpu i wella datblygiad gyrfa ac yn helpu pobl i gamu ymlaen yn eu gyrfa, (c) sut mae’n gwella cyfraddau cadw gweithwyr cymdeithasol, (d) sut mae’n helpu i wella canlyniadau i ddefnyddwyr gwasanaethau a gofalwyr, ac (e) cyfraddau cymryd rhan, presenoldeb a chwblhau rhaglenni Fframwaith DAPP.

# Methodoleg

Fel y cytunwyd gyda Gofal Cymdeithasol Cymru, roedd y fethodoleg ar gyfer y gwerthusiad tair blynedd yn gymharol ysgafn. Roedd yn cynnwys:

* Tystiolaeth o’r ‘hyn a gyflawnwyd’ gan weithwyr cymdeithasol, drwy ddadansoddi 754 o adnoddau mesur effaith a gwblhawyd yn ystod y tair blynedd o werthuso.
* Tystiolaeth o effaith o ymgynghoriad ansoddol gydag 16 o randdeiliaid sydd â diddordeb strategol a/neu weithredol yn y Fframwaith DAPP.
* Tystiolaeth o ddangosyddion canlyniad a dogfennau strategol ehangach sy’n ymwneud â’r Fframwaith DAPP.

O ystyried natur y dystiolaeth a gasglwyd mae’r adroddiad yn rhoi sylwadau ar y Fframwaith DAPP cyfan a rhaglenni unigol sy’n rhan ohono, h.y.

* Rhaglen Gadarnhau Consortiwm y De (Rhaglen CYD).
* Rhaglen Gadarnhau Porth Agored (Rhaglen PA).
* Rhaglen Ymarfer Profiadol mewn Gwaith Cymdeithasol (Rhaglen YP).
* Rhaglen Uwch Ymarfer mewn Gwaith Cymdeithasol (Rhaglen UY).
* Rhaglen Gwaith Cymdeithasol Ymgynghorol (Rhaglen GCY).

# Prif Ganfyddiadau

## Cyfraddau cymryd rhan ac ymgysylltu gyda rhaglenni DAPP

* Roedd y gwerthusiad yn dangos negeseuon cymysg am gymryd rhan ac ymgysylltu.
* Mae cyfraddau cymryd rhan yn dda ledled y Fframwaith DAPP. Ers sefydlu’r Fframwaith a hyd at fis Awst 2016, roedd 868 o weithwyr cymdeithasol wedi cofrestru ar gyfer rhaglen DAPP. Yn rhannol mae hyn yn adlewyrchu’r penderfyniad diweddar i wneud y Rhaglen Gadarnhau yn orfodol er mwyn parhau i gofrestru. O ran y rhaglenni eraill, yn 2015-16 cymerodd bron i dri chwarter yr awdurdodau lleol y llefydd a ddyrannwyd iddynt a phrynodd eu hanner lefydd ychwanegol. Mae’r ffigurau hyn wedi cynyddu o gymharu â blynyddoedd a fu.
* Wedi dweud hynny, mae’r gwerthusiad yn mynegi pryderon am gyfraddau gadael. Er enghraifft, mae cyfradd gadael y Rhaglenni Cadarnhau tua 20%. Yn achos y rhaglen YP, roedd gan y ddau gohort o weithwyr cymdeithasol oedd wedi cofrestru i wneud y rhaglen gyfradd gadael o tua dwy ran o dair. Yn achos y Rhaglen UY, roedd y gyfradd gadael dros hanner ar gyfer y cohort cyntaf a thros chwarter ar gyfer yr ail gohort. Yn achos y Rhaglen GCY, hyd yn hyn mae bron traean o weithwyr cymdeithasol oedd wedi cofrestru i wneud y Rhaglen yn llawn wedi tynnu nôl.
* Mae’r ffaith fod cymaint yn gadael, yn enwedig y rhaglenni YP, UY a GCY yn destun pryder i Gofal Cymdeithasol Cymru. Fodd bynnag, mae gwaith ar droed i fynd i’r afael â hyn.

## Yr hyn a gyflawnwyd dros amser

Rhaglen Gadarnhau CYD:

* Mae gweithwyr cymdeithasol yn adrodd bod eu dealltwriaeth a’u sgiliau a’u lefelau hyder wedi gwella ym mhob maes bron iawn ar gyfartaledd gydol eu hamser ar y rhaglen.
* Yn y rhan fwyaf o feysydd, mae’r gwelliant hwn mewn dealltwriaeth a sgiliau ac mewn lefelau hyder yn cael ei gynnal neu’n gwella ymhellach flwyddyn ar ôl iddynt gwblhau’r rhaglen.
* Wedi dweud hynny, mae yna ostyngiad cyffredinol mewn barn am gyfraddau cadw gyrfa, datblygiad gyrfa a boddhad gyrfa dros y cyfnod maent yn rhan o’r rhaglen CYD. Fodd bynnag, mae’n ymddangos fod hyn yn gwella flwyddyn ar ôl iddynt gwblhau’r rhaglen.
* Mae’r tebygolrwydd o gwblhau’r rhaglen nesaf neu argymell y Fframwaith DAPP i eraill yn gostwng ychydig dros amser, er mai ‘cytuno’n bennaf’ yw cyfartaledd yr atebion.

Rhaglen YP:

* Mae gweithwyr cymdeithasol yn adrodd hefyd bod eu dealltwriaeth a’u sgiliau a’u lefelau hyder wedi gwella ym mhob maes bron iawn ar gyfartaledd gydol eu hamser ar y rhaglen.
* Mae barn ar gyfraddau cadw, datblygiad a boddhad gyrfa’n fwy amrywiol ac yn fwy cadarnhaol ar y cyfan yn y grŵp hwn o weithwyr cymdeithasol o gymharu ag ymatebwyr CYD.
* Mae’r tebygolrwydd o gwblhau’r rhaglen nesaf neu argymell y Fframwaith DAPP i eraill yn gostwng ychydig dros amser, er mai ‘cytuno’n bennaf’ yw cyfartaledd yr atebion.

Y Fframwaith cyfan:

* Roedd rhanddeiliaid mewn uwch swyddi strategol a swyddi gweithredol yn gymharol gadarnhaol am y lefel o ymwybyddiaeth o’r Fframwaith DAPP ledled Cymru. Dywedwyd bod natur orfodol newydd y Rhaglen Gadarnhau yn ddatblygiad cadarnhaol iawn.
* Mae barn ar y Fframwaith yn gymharol leol, ac yn dibynnu ar brofiadau gweithwyr cymdeithasol ym mhob ardal.

## Prif ganfyddiadau ar gyfraniad cymharol y Fframwaith DAPP

* Mae’r rhan fwyaf o’r dystiolaeth a gasglwyd hyd yn hyn yn ymwneud â Rhaglen Gadarnhau CYD ac yn awgrymu bod gweithwyr cymdeithasol yn cytuno bod y Fframwaith DAPP yn gwneud ‘ychydig’ o gyfraniad neu gyfraniad ‘cymedrol’ at welliant yn eu dealltwriaeth, eu sgiliau a’u hyder. Mae rheolwyr gweithwyr cymdeithasol yn dueddol o fod yn fwy cadarnhaol gan adrodd fod y Fframwaith yn gwneud cyfraniad ‘cymedrol’ neu ‘uchel’.
* Adlewyrchwyd hyn yng nghyfraniad y Fframwaith at gyfraddau cadw, datblygiad gyrfa a boddhad gyrfa lle roedd gweithwyr cymdeithasol a oedd wedi cymryd rhan mewn Rhaglen CYD yn dweud ei fod wedi gwneud ‘ychydig’ o gyfraniad neu gyfraniad ‘cymedrol’. Unwaith eto, roedd rheolwyr gweithwyr cymdeithasol yn fwy cadarnhaol, gan nodi cyfraniad ‘cymedrol’ ar gyfartaledd.
* O ran y Fframwaith cyfan, roedd rhanddeiliaid strategol a gweithredol yn gadarnhaol yn gyffredinol am gyfraniad y Fframwaith DAPP at ddealltwriaeth, sgiliau a hyder. Roedd y rhanddeiliaid hyn yn fwy gofalus wrth roi sylwadau ar gyfraniad y Fframwaith DAPP i ganlyniadau defnyddwyr gwasanaethau a gofalwyr, gan nodi bod ystod eang o ffactorau eraill yn effeithio ar y rhain.
* Dywedodd rhanddeiliaid strategol a gweithredol fod y Fframwaith DAPP yn cynnig llwybr clir i weithwyr cymdeithasol ddatblygu eu sgiliau a chael dyrchafiad. Awgrymodd ychydig o randdeiliaid y gallai cwblhau Rhaglenni DAPP fod yn ofyniad ar gyfer dyrchafiad yn y dyfodol.

## Prif ganfyddiadau ar gryfderau, meysydd i’w gwella a gwerth am arian

Ystyriwyd mai prif gryfderau’r Fframwaith DAPP oedd (1) cynnwys perthnasol o safon uchel yn y rhaglen; (2) safon yr addysgu; (3) elfen o fyfyrio proffesiynol; (f) ffocws ar ymchwil annibynnol seiliedig ar ymarfer; (5) gweithdai i gefnogi gweithwyr cymdeithasol sy’n cymryd rhan mewn rhaglenni; a (6) o ran y Rhaglen Gadarnhau’n arbennig, ei bod yn digwydd ar yr amser iawn yng ngyrfa gweithiwr cymdeithasol.

Y prif faes i’w wella oedd y cyfraddau gadael o Raglenni PY, UY a Gwaith Cymdeithasol Ymgynghorol. Nodwyd bod llwyth gwaith ac arddull dysgu ac addysgu’n cyfrannu at hyn.

Cyfanswm cost darparu’r ddwy Raglen Gadarnhau hyd at fis Awst 2016 oedd £292,430 ar gyfer 720 o fyfyrwyr a oedd wedi cofrestru i ddilyn y rhaglenni. Mae hyn yn gyfwerth â £406 y pen. Cyfanswm cost ar gyfer y rhai sydd wedi gadael dros y cyfnod hwn oedd £25,150 ar gyfer 70 o fyfyrwyr, sef 9% o gyfanswm y gost. Mae Gofal Cymdeithasol Cymru’n ariannu 100 o lefydd ar y Rhaglenni PY, UY a GCY y flwyddyn gyda chost o £300,000 y flwyddyn. Yn y ddwy flwyddyn academaidd 2014-15 a 2015-16, dechreuodd 149 o weithwyr cymdeithasol y rhaglenni. O ganlyniad, mae Gofal Cymdeithasol Cymru wedi defnyddio arian dros ben i gomisiynu cymorth ychwanegol gan Brifysgol Caerdydd ar agweddau ar y Fframwaith DAPP. Gadawodd 44 yn ystod 2014-15 a 2015-16 gyda chost o £180,271, 30% o gyfanswm cost y Rhaglenni PY, UP a GCY.

Nid oedd consensws clir y Fframwaith DAPP o safbwynt cynnig gwerth am arian. Roedd nifer o randdeiliaid yn teimlo’n gadarnhaol bod y Fframwaith yn cynnig gwerth am arian. Fodd bynnag, roedd eraill yn awgrymu bod y gyfradd adael uchel ar gyfer Rhaglenni PY, UY a Gwaith Cymdeithasol Ymgynghorol yn tanseilio’r gwerth am arian y gallai’r rhaglenni ei gynnig, yn enwedig o gymharu â rhaglenni eraill sydd ar gael i weithwyr cymdeithasol i ymgymryd â datblygiad proffesiynol parhaus.

# Casgliadau

Mae yna dystiolaeth bod Fframwaith DAPP yn cael effaith gadarnhaol ar ansawdd ymarfer gwaith cymdeithasol ac y gall hyn gyfrannu at ganlyniadau gwell i ddefnyddwyr gwasanaethau a gofalwyr yn y tymor hir. Mae dadansoddiad meintiol ac ansoddol yn dangos gwelliannau mewn dealltwriaeth a sgiliau a hyder gweithwyr cymdeithasol yn yr amser ers dechrau cymryd rhan yn y Fframwaith DAPP. Mae tystiolaeth yn awgrymu hefyd bod y Fframwaith DAPP yn ffactor sy’n cyfrannu at sicrhau’r datblygiad hwn.

Mae’r berthynas rhwng y Rhaglenni DAPP a’r cyd-destun ehangach y maent yn gweithredu ynddo yn gymhleth. Mae nifer o ffactorau allanol wedi ymddangos a allai fod yn rhwystr i effaith gadarnhaol y Fframwaith DAPP, yn enwedig y cyfraddau gadael uchel. Y mwyaf cyffredin yw anawsterau o ran rheoli disgwyliadau’r rhaglenni gyda llwyth gwaith uchel a’r dull dysgu o bell. Roedd cysylltiad agos rhwng hyn â’r gyfradd adael uchel ar Raglenni PY, UY a GCY.

Fodd bynnag, nododd rhanddeiliaid nifer o ffactorau allanol hefyd sy’n cael effaith gadarnhaol ar ddatblygiad gweithwyr cymdeithasol, yn enwedig o ran yr amrywiaeth o gyfleoedd hyfforddiant a datblygiad proffesiynol eraill sydd ar gael.

# Argymhellion

Mae dau argymhelliad newydd yn codi o’r canfyddiadau ym mlwyddyn 3. Bwriedir iddynt ategu gweithgareddau Gofal Cymdeithasol Cymru – mewn partneriaeth â chyflogwyr a darparwyr – i fynd i’r afael â lefelau gadael. Dyma’r argymhellion newydd:

* Cyflwyno dulliau mwy cadarn a chyson ledled Rhaglenni DAPP i fonitro data allweddol sy’n ymwneud â cheisiadau , derbyn ar raglenni, cychwyn, cwblhau, gadael, a gohirio. Dylid casglu a dadansoddi data mewn ffordd sy’n galluogi Gofal Cymdeithasol Cymru i allu olrhain pob cohort yn hawdd drwy gydol eu hymgysylltiad â’r Rhaglenni DAPP.
* Datblygu cyfathrebu clir gyda chyflogwyr ynghylch cost cynnig llefydd ar Raglenni DAPP. Byddai hyn yn galluogi cyflogwyr i allu barnu’r gwerth am arian a gynigir yn well.

Mae nifer o argymhellion wedi’u cadw o werthusiad blwyddyn 2. Y rhain yw:

* Hyrwyddo partneriaethau cryfach rhwng darparwyr Rhaglen DAPP a chyflogwyr i ystyried atebion posibl i broblemau a godwyd gan weithwyr cymdeithasol am lwyth gwaith, sicrhau cydbwysedd rhwng DAPP a gwaith achos, a chael digon o amser i astudio a digon o gymorth.
* Adolygu’r cyfathrebu am Fframwaith a rhaglenni DAPP gan ddarparwyr a Gofal Cymdeithasol Cymru. Dylid ceisio hyrwyddo dealltwriaeth fwy trylwyr o’r Fframwaith, ei bwrpas, sut y gall cyflogwyr a rheolwyr ei gefnogi, a beth allai fod yn ddisgwyliedig gan weithwyr cymdeithasol, rheolwyr a chyflogwyr. Fel rhan o hyn, dylid ystyried cyflwyno contractau dysgu.
* Ystyried a ellir cynnwys amser a addysgir neu amser cyswllt ychwanegol yn y rhaglenni, neu a ellir hyrwyddo cyfleoedd dysgu gan gymheiriaid, i atal rhai gweithwyr cymdeithasol rhag teimlo eu bod yn cael eu llethu gan yr holl astudio annibynnol y mae disgwyl iddynt ei wneud.